b'\n_START_ARTICLE_\nAlejandro Sanz\n_START_SECTION_\nBiografia\n_START_PARAGRAPH_\nAlejandro \xc3\xa9s el fill m\xc3\xa9s petit de Mar\xc3\xada Pizarro i Jes\xc3\xbas S\xc3\xa1nchez. Prov\xc3\xa9 del barri madrileny de Moratalaz, encara que les arrels familiars s\xc3\xb3n a Alcal\xc3\xa1 de los Gazules (Cadis) i d\'Algesires; fet que influeix molt el seu estil musical._NEWLINE_De jove va pert\xc3\xa0nyer a diversos grups musicals, i el 1989 va publicar el seu primer disc, Los chulos son pa\' cuidarlos, sota el nom d\'Alejandro Magno. El disc es va gravar en tres setmanes sota el segell d\'EMI, i nom\xc3\xa9s se\'n van fer 500 c\xc3\xb2pies. El disc va passar totalment desapercebut pel mercat, i ara \xc3\xa9s molt buscat per col\xc2\xb7leccionistes. M\xc3\xa9s endavant va participar en un disc de Juan Carlos Valenciaga juntament amb Tino Casal en el tema Como un placer.\n_START_SECTION_\nPrimers \xc3\xa0lbums (1991-96)\n_START_PARAGRAPH_\nL\'enlairament definitiu d\'Alejandro Sanz va venir de la m\xc3\xa0 de la companyia Warner amb la gravaci\xc3\xb3 l\'any 1991 del disc Viviendo deprisa, amb deu can\xc3\xa7ons pr\xc3\xb2pies. L\'\xc3\xa0lbum va ser produ\xc3\xaft per Miguel \xc3\x81ngel Arenas \xc2\xabCapi\xc2\xbb i va ser gravat \xc3\xadntegrament a Espanya. Musicalment, aquest disc \xc3\xa9s d\'estil pop-rom\xc3\xa0ntic, i s\'enfoca principalment al p\xc3\xbablic femen\xc3\xad. Viviendo deprisa va arribar a vendre m\xc3\xa9s d\'un mili\xc3\xb3 de c\xc3\xb2pies._NEWLINE_D\'aquest disc destaquen les can\xc3\xa7ons Los dos cogidos de la mano, Pisando fuerte y Se le apag\xc3\xb3 la luz, les quals van arribar als primers llocs de les llistes d\'\xc3\xa8xits a Espanya i es van mantenir en llista per m\xc3\xa9s de vuit setmanes consecutives. D\'aquesta manera, Alejandro Sanz es va embarcar en la seva primera gira promocional per tota la pen\xc3\xadnsula ib\xc3\xa8rica._NEWLINE_A principi de 1993, Alejandro va viatjar a Londres per preparar el que seria el seu nou treball discogr\xc3\xa0fic, en col\xc2\xb7laboraci\xc3\xb3 amb Paco de Luc\xc3\xada. Aquest treball, Si t\xc3\xba me miras, va seguir la l\xc3\xadnia musical de l\'\xc3\xa0lbum anterior. Va tenir molt bona recepci\xc3\xb3 per part de la cr\xc3\xadtica que va descriure l\'artista com un \xc2\xabPoeta musical\xc2\xbb._NEWLINE_D\'aquesta manera, el cantautor es va fer con\xc3\xa8ixer no nom\xc3\xa9s com a cantant i m\xc3\xbasic, sin\xc3\xb3 tamb\xc3\xa9 com a compositor, gr\xc3\xa0cies a temes com: Si t\xc3\xba me miras i C\xc3\xb3mo te echo de menos. El disc no va superar les xifres del treball anterior (va vendre poc m\xc3\xa9s de 800.000 de c\xc3\xb2pies a tot el m\xc3\xb3n), per\xc3\xb2 va suposar un pas m\xc3\xa9s en la carrera musical del cantant, en mostrar un Alejandro molt m\xc3\xa9s madur amb lletres que parlaven no nom\xc3\xa9s l\'amor, sin\xc3\xb3 tamb\xc3\xa9 de temes socials._NEWLINE_L\'any seg\xc3\xbcent (1994) va gravar un especial ac\xc3\xbastic amb cinc can\xc3\xa7ons de tots dos discos. Aquesta producci\xc3\xb3 en companyia dels 40 principals es va anomenar B\xc3\xa1sico i va ser llan\xc3\xa7at a final d\'any. Amb aquest \xc3\xa0lbum recopilatori, Alejandro Sanz va comen\xc3\xa7ar una segona gira de concerts per tot Espanya. En aquest mateix any, tamb\xc3\xa9 va col\xc2\xb7laborar en el primer disc del vocalista del grup Hombres G, David Summers, tocant la guitarra en la can\xc3\xa7\xc3\xb3 De vuelta a casa._NEWLINE_L\'any 1995, cercant un so m\xc3\xa9s internacional, Alejandro va viatjar a Ven\xc3\xa8cia (It\xc3\xa0lia) per gravar el que seria el seu quart disc 3. En aquesta ocasi\xc3\xb3 va treballar amb el productor itali\xc3\xa0 Emanuele Ruffinengo. Aquest \xc3\xa0lbum va comptar amb una major promoci\xc3\xb3 per part de la discogr\xc3\xa0fica, que va portar la seva m\xc3\xbasica no nom\xc3\xa9s a Europa, sin\xc3\xb3 tamb\xc3\xa9 al continent americ\xc3\xa0. El disc 3 va vendre gaireb\xc3\xa9 un mili\xc3\xb3 de discos a tot el m\xc3\xb3n. A final d\'any, seguint amb la moda del crossover que els artistes de gran popularitat feien per conquerir altres mercats musicals, es van realitzar dues edicions especials, una en itali\xc3\xa0 i l\'altra en portugu\xc3\xa8s, aconseguint discos d\'or i plat\xc3\xad per aquest treball.\n_START_SECTION_\nM\xc3\xa1s i El alma al aire (1997-02)\n_START_PARAGRAPH_\nA poc a poc, Alejandro Sanz es va fer conegut al m\xc3\xb3n de la m\xc3\xbasica, per\xc3\xb2 no va ser fins al llan\xc3\xa7ament del seu \xc3\xa0lbum M\xc3\xa1s, en qu\xc3\xa8 la seva carrera va donar un tomb radical. Aquest disc gravat a It\xc3\xa0lia i Espanya va significar la consolidaci\xc3\xb3 del cantant a escala nacional i internacional. El seu p\xc3\xbablic es va ampliar a persones de totes les edats i d\'ambd\xc3\xb3s sexes, i va passar a ser un dels artistes m\xc3\xa9s coneguts d\'Espanya._NEWLINE_El seu primer gran \xc3\xa8xit Coraz\xc3\xb3n Part\xc3\xado, va estar per m\xc3\xa9s de setanta setmanes en les llistes de m\xc3\xbasica a escala mundial. Li van seguir temes de gran \xc3\xa8xit com Amiga m\xc3\xada, el qual va estar m\xc3\xa9s de quaranta setmanes en el top de les llistes nacionals. El videoclip del tema Aquello que me diste va obtenir el guard\xc3\xb3 al v\xc3\xaddeo de l\'any a Espanya, i la seva reproducci\xc3\xb3 es va poder veure des de qualsevol pa\xc3\xads de Llatinoam\xc3\xa8rica, part d\'Europa i els Estats Units. Amb aquest disc va superar el r\xc3\xa8cord de singles del seu anterior trebal, gr\xc3\xa0cies als temes Si hay Dios, Siempre es de noche i Y, \xc2\xbfSi fuera ella?, que van ocupar les primeres posicions de les llistes musicals a Llatinoam\xc3\xa8rica._NEWLINE_Amb l\'\xc3\xa8xit d\'aquest \xc3\xa0lbum, Alejandro Sanz es va embarcar en la seva primera gira mundial Concierto: Tour M\xc3\xa1s al llarg de tot el 1998 i 1999, portant la seva m\xc3\xbasica a pa\xc3\xafsos fora d\'Espanya, com: Argentina, Xile, Brasil, Equador, Vene\xc3\xa7uela, M\xc3\xa8xic, EUA, Portugal, It\xc3\xa0lia, Regne Unit i altres continents com \xc3\x80sia. Aquesta gira es va gravar al Palau Sant Jordi de Barcelona, els dies 18 i 19 de juny de 1998. Concert que posteriorment es va llan\xc3\xa7ar en DVD. Aquest \xc3\xa0lbum va vendre m\xc3\xa9s de 5 milions de c\xc3\xb2pies mundialment, i \xc3\xa9s considerat l\'\xc3\xa0lbum m\xc3\xa9s reeixit d\'Alejandro Sanz a tota la seva carrera musical._NEWLINE_Considerat ja com un dels millors cantants espanyols a escala mundial, Alejandro Sanz va comen\xc3\xa7ar el nou mil\xc2\xb7lenni amb un nou treball discogr\xc3\xa0fic que va anomenar El alma al aire. Va ser el primer \xc3\xa0lbum que Alejandro grava al continent americ\xc3\xa0 (Miami, EUA). Allunyant-se m\xc3\xa9s i m\xc3\xa9s del so Pop original, i apropant-se a poc a poc al flamenc i altres sons m\xc3\xa9s mediterranis, amb aquest disc el cantant espanyol aconsegueix un altre \xc3\xa8xit m\xc3\xa9s en la seva carrera musical. En tan sols una setmana trenca r\xc3\xa8cord de vendes a Espanya amb 1 mili\xc3\xb3 de c\xc3\xb2pies venudes, nom\xc3\xa9s en aquest pa\xc3\xads, gr\xc3\xa0cies principalment a l\'\xc3\xa8xit del tema Cuando nadie me ve. El videoclip d\'aquest tema va ser dirigit pel franc\xc3\xa8s Sebastien Grousset, on el cantant apareix en un ring amb una dona._NEWLINE_El van seguir altres \xc3\xa8xits com: Quisiera ser, el videoclip del qual va ser dirigit per Alejandro Toledo, i en el qual particip\xc3\xa0 la model espanyola, Esther Ca\xc3\xb1adas. Tamb\xc3\xa9 va ser senzill la can\xc3\xa7\xc3\xb3 El alma al aire. El videoclip, tamb\xc3\xa9 dirigit per Alejandro Toledo, es va rodar a Madrid i a El Escorial i va comptar amb la participaci\xc3\xb3 especial del cantant Miguel Bos\xc3\xa9, el cineasta espanyol Santiago Segura i els actors Gabino Diego i Jos\xc3\xa9 Coronado. Aquest mateix any es va embarcar en una nova gira mundial. El concert m\xc3\xa9s important de la gira va ser el que va oferir a l\'Estadi Vicente Calder\xc3\xb3n de Madrid davant m\xc3\xa9s de 60.000 persones, el qual m\xc3\xa9s tard va ser editat en DVD._NEWLINE_El 2001, en la seva creixent popularitat internacional, va realitzar col\xc2\xb7laboracions amb artistes estrangers com The Corrs, grup amb el qual grava una versi\xc3\xb3 en angl\xc3\xa8s del seu tema Me Ir\xc3\xa9 titulada The Hardest Day, i una versi\xc3\xb3 en castell\xc3\xa0 del tema de The Corrs One Night anomenada Una noche, que \xc3\xa9s editada en el primer recopilatori de la banda irlandesa, Best Of The Corrs. Aquest mateix any es va convertir en el primer artista espanyol a fer un unplugged per a la cadena televisiva MTV, gravat el 2 d\'octubre de 2001, en el fam\xc3\xb3s teatre Gusman Center for the Perfoming Arts de Miami, i llan\xc3\xa7at posteriorment sota el nom de Alejandro Sanz: MTV Unplugged. Tamb\xc3\xa9 va interpretar a la gala dels Grammy Awards el seu tema Quisiera ser a duo amb el grup americ\xc3\xa0 Destiny\'s Child._NEWLINE_El disc arribaria a ser un altre \xc3\xa8xit amb m\xc3\xa9s de 5 milions de c\xc3\xb2pies venudes a tot el m\xc3\xb3n.\n_START_SECTION_\nNo es lo mismo i El tren de los momentos (2003-08)\n_START_PARAGRAPH_\nEl 2003 Alejandro Sanz va tornar amb un nou \xc3\xa0lbum: No es lo mismo. Va ser gravat entre Madrid i Miami, era la primera vegada que el cantant prenia les regnes en les tasques de producci\xc3\xb3 amb l\'arranjador i productor cub\xc3\xa0 Lulo P\xc3\xa9rez. Tamb\xc3\xa9 van col\xc2\xb7laborar m\xc3\xbasics nord-americans de primer nivell com: Anthony Jackson, Michael Landau, Vinnie Colaiuta, Horacio "El Negro" i la participaci\xc3\xb3 especial de Paco de Lucia en una de les can\xc3\xa7ons. El primer senzill d\'aquest disc va ser el tema No es lo mismo, el videoclip del qual va ser gravat a Chapultepec (M\xc3\xa8xic), sota la direcci\xc3\xb3 del barcelon\xc3\xad Jaume de Laiguana. Altres senzills del disc van ser: He sido tan feliz Contigo, Reg\xc3\xa1lame la Silla donde te esper\xc3\xa9 i Try to Save your Song. Tot i que els cr\xc3\xadtics van considerar el disc com un canvi positiu en la carrera del cantant, la recepci\xc3\xb3 per part dels fans va ser una mica "freda", m\xc3\xa9s acostumats a les seves balades i les lletres rom\xc3\xa0ntiques. Va arribar a vendre un mili\xc3\xb3 i mig de c\xc3\xb2pies a escala mundial._NEWLINE_A l\'any seg\xc3\xbcent el cantant comen\xc3\xa7a novament una gira mundial anomenada Gira No Es Lo Mismo 2004. L\'actuaci\xc3\xb3 de la Pla\xc3\xa7a de Toros de Las Ventas a Madrid els dies 14 i 16 de setembre de 2004 va ser llan\xc3\xa7ada posteriorment en DVD. Aquest mateix any, es va llan\xc3\xa7ar una edici\xc3\xb3 especial anomenada Grandes \xc3\x89xitos 91-04, un pack que recopila els grans \xc3\xa8xits d\'Alejandro Sanz al costat d\'un DVD amb els seus v\xc3\xaddeos musicals i rareses. L\'\xc3\xbanic senzill extret va ser l\'in\xc3\xa8dit T\xc3\xba no tienes alma._NEWLINE_L\'any 2005 va col\xc2\xb7laborar en el nou disc de Shakira, amb la qual va fer un duet en el tema La tortura. Cantant aquesta can\xc3\xa7\xc3\xb3 amb la colombiana es va convertir en el primer artista espanyol que va obrir una gala dels MTV Video Music Awards._NEWLINE_Despr\xc3\xa9s d\'una llarga gira de concerts per tot el m\xc3\xb3n, Alejandro Sanz va tornar el 2006 amb un nou treball discogr\xc3\xa0fic titulat El tren de los momentos, novament produ\xc3\xaft pel cantant en col\xc2\xb7laboraci\xc3\xb3 amb el productor cub\xc3\xa0 Lulo P\xc3\xa9rez. Va ser gravat a l\'Havana, Miami, Bahames i Madrid. En aquest nou disc, Alejandro Sanz col\xc2\xb7labora amb grans m\xc3\xbasics i cantants del panorama musical internacional com: Juanes, Calle 13, \xc3\x81lex Gonz\xc3\xa1lez del grup Man\xc3\xa1, Carlos Baute i Shakira._NEWLINE_El 25 de setembre de 2006 es va llan\xc3\xa7ar el primer senzill A la primera persona. El videoclip va ser rodat a la ciutat de Nova York i va comptar amb la participaci\xc3\xb3 de l\'actriu espanyola Paz Vega. El segon single va ser Te lo agradezco, pero no, un duo amb la cantant colombiana Shakira. Tamb\xc3\xa9 va ser single Ens\xc3\xa9\xc3\xb1ame tus manos, una balada que recorda l\'estil musical dels seus inicis. Els 3 videoclips expliquen una sola hist\xc3\xb2ria, comen\xc3\xa7ant el segon videoclip on va acabar el primer i aix\xc3\xad. Tots tres v\xc3\xaddeos van ser dirigits pel barcelon\xc3\xad Jaume de Laiguana. El disc va vendre m\xc3\xa9s de 3 milions de c\xc3\xb2pies a escala mundial._NEWLINE_El mes de maig de l\'any 2007 es va editar una edici\xc3\xb3 especial d\'aquest \xc3\xa0lbum, en el qual s\'inclouen can\xc3\xa7ons in\xc3\xa8dites, remescles, etc., aix\xc3\xad com un DVD amb material in\xc3\xa8dit i els v\xc3\xaddeos musicals amb els seus respectius Making Of. Tamb\xc3\xa9 es va llan\xc3\xa7ar un DVD de la seva quarta gira mundial anomenada El tren de los momentos: en vivo desde Buenos Aires gravat el 23 de mar\xc3\xa7 de 2007, a l\'Estadi River Plate a Buenos Aires, Argentina._NEWLINE_El 2 d\'octubre d\'aquest any, Alejandro Sanz llan\xc3\xa7a el seu primer perfum, Siete, agafant el nom de \xc2\xabla magia de las siete notas musicales con las que se lleva componiendo desde hace siglos\xc2\xbb, en dues versions: per home i per dona.\n_START_SECTION_\nPara\xc3\xadso express i La m\xc3\xbasica no se toca (2009-actualitat)\n_START_PARAGRAPH_\nEl juliol de 2009, el cantant va confirmar a la seva web oficial el nom d\'un nou disc anomenat Para\xc3\xadso express. Per a aquest disc  va tornar al so pop amb alguns tocs de rock i a les balades que van caracteritzar els seus primers discos. Aquest \xc3\xa0lbum va ser produ\xc3\xaft pel mateix Alejandro en col\xc2\xb7laboraci\xc3\xb3 amb el m\xc3\xbasic i productor porto-riqueny Tommy Torres._NEWLINE_El 22 de setembre d\'aquest mateix any llan\xc3\xa7a el primer senzill Looking for paradise, a duo amb la cantant nord-americana Alicia Keys. El videoclip va ser rodat a Barcelona durant el mes de setembre sota la direcci\xc3\xb3 de l\'espanyol instal\xc2\xb7lat als Estats Units, Pedro Castro. El segon senzill del disc va ser Desde cuando. El videoclip va ser filmat als estudis Golden Oak Ranch de Disney a Los Angeles, Calif\xc3\xb2rnia. Va ser dirigit novament per Pedro Castro, i va tenir com a protagonista l\'actriu nord-americana Eva Longoria. El tercer single va ser Nuestro amor ser\xc3\xa1 leyenda. Va ser gravat a Madrid sota la direcci\xc3\xb3 de d\'Alejandro Toledo. El quart i darrer senzill va ser Lola Soledad, dirigit per Gracia Querejeta i que va tenir com a protagonista l\'actriu Maribel Verd\xc3\xba. Para\xc3\xadso Express va vendre m\xc3\xa9s de 800.000 c\xc3\xb2pies a escala mundial._NEWLINE_Durant el 2010, el cantant va iniciar la seva gira mundial anomenada Gira Para\xc3\xadso, amb m\xc3\xa9s de noranta actuacions a Am\xc3\xa8rica Llatina, Estats Units i Europa. El concert del Palacio de Deportes de Madrid va ser enregistrat en 3D i HD, i llan\xc3\xa7at a diferents sales de cinema a escala mundial en el mes de juny de 2011._NEWLINE_Al febrer de 2011 va trencar relacions amb la discogr\xc3\xa0fica Warner Music Group, amb la qual havia treballat vint anys, i va signar amb Universal Music Group, anunciant la publicaci\xc3\xb3 d\'un nou \xc3\xa0lbum per al 2012: La m\xc3\xbasica no se toca. El primer senzill d\'aquest disc va ser No me compares. El videoclip va ser dirigit pel director americ\xc3\xa0 Ethan Lader. El 17 de setembre de 2012 s\'estrena el segon senzill, Se vende, una setmana abans del llan\xc3\xa7ament del disc. El videoclip es va rodar a Madrid sota la direcci\xc3\xb3 de David Alcalde._NEWLINE_Mentrestant, tamb\xc3\xa9 va gravar una can\xc3\xa7\xc3\xb3 a duo amb el veter\xc3\xa0 Tony Bennett: el cl\xc3\xa0ssic d\'Armando Manzanero Esta tarde vi llover en versi\xc3\xb3 biling\xc3\xbce, titulada en angl\xc3\xa8s Yesterday I Heard the Rain. La can\xc3\xa7\xc3\xb3 es va incloure en l\'\xc3\xa0lbum de duets de Bennett Duets II, en el qual tamb\xc3\xa9 van col\xc2\xb7laborar Lady Gaga, Amy Winehouse i altres estrelles internacionals. Tamb\xc3\xa9 va formar part del jurat en la versi\xc3\xb3 mexicana del programa La voz, va ser el coach guanyador juntament amb el seu pupil \xc3\x93scar Cruz. Tamb\xc3\xa9 col\xc2\xb7labora amb Miguel Bos\xc3\xa9 en un duet, amb la can\xc3\xa7\xc3\xb3 Te comer\xc3\xada el coraz\xc3\xb3n, inclosa al disc Papitwo._NEWLINE_El 22 de febrer de 2013 estrena el videoclip del seu tercer single de l\'\xc3\xa0lbum La m\xc3\xbasica no se toca, Mi marciana. El lloc triat per a la gravaci\xc3\xb3 del videoclip va ser Veracruz (M\xc3\xa8xic), i la direcci\xc3\xb3 va ser a c\xc3\xa0rrec d\'\xc3\x81ngel Flores Torres. El 10 de maig de 2013 estrena el videoclip del quart senzill del disc, Camino de rosas, un videoclip dirigit per l\'actor i director argent\xc3\xad Gustavo Garz\xc3\xb3n, rodat a diversos llocs de Miami. El mes de novembre va ser distingit amb el t\xc3\xadtol Doctor Honoris Causa pe Berklee College of Music, en reconeixement per la seva traject\xc3\xb2ria i per la seva influ\xc3\xa8ncia a la m\xc3\xbasica contempor\xc3\xa0nia i a la cultura internacional.\n_START_SECTION_\nVida personal\n_START_PARAGRAPH_\nAlejandro Sanz es va casar amb model de moda i actriu mexicana Jaydy Michel a Bali, el 30 de desembre de 1999, tot i que el matrimoni mai va ser legalment reconegut en cap dels seus pa\xc3\xafsos d\'origen. Van tenir una filla, Manuela S\xc3\xa1nchez Michel, l\'any 2001. La parella es va separar l\'any 2005. M\xc3\xa9s tard, Alejandro Sanz va tenir un fill anomenat Alexander, amb Valeria Rivera, una dissenyadora de moda porto-riquenya. Sanz va donar la benvinguda al seu tercer fill a Nova York, un nen anomenat Dylan (nascut al juliol de 2011), el primer fill de la seva relaci\xc3\xb3 amb la xicota i ex assistent, Raquel Perera. Sanz va triar el guitarrista flamenc Paco de Luc\xc3\xada per ser el padr\xc3\xad del seu fill. El 23 de maig de 2012, Sanz es va casar amb Raquel Perera en una cerim\xc3\xb2nia privada a la parr\xc3\xb2quia de Sant Francesc d\'Ass\xc3\xads de Sabadell (Barcelona). Alejandro Sanz i Raquel Perera s\xc3\xb3n padrins de la filla de David Bisbal, Ella.'